text: Slut på butikscenter 
  15 november 2010 kl. 14.32
  Både projektmagerne og Horsens Kommune trækker nu endegyldigt stikket ud for det planlagte butikscenter og kulturhus på Slagterigrunden ved banegården i Horsens. Det skriver Horsens Folkeblad.
  Virksomhederne bag projektet, braathen+pedersen og A. Enggaard A/S, der i over halvandet år har haft retten til at købe og bebygge grunden med et 40.000 kvm stort butikscenter og en såkaldt kulturstation, har reelt trukket sig fra projektet.
  Det siger adm. direktør i braathen+pedersen, Mogens Pedersen, til Folkebladet.
  - Kort tid efter arkitektkonkurrencen kom finanskrisen, og for at sige det lige ud er vi ikke nået ret langt med projektet. Jeg har derfor fuld forståelse for, hvis kommunen ser andre veje. Vi har haft vores chance, siger han.
  